**PITANJA I ODGOVORI – PDP**

[**www.strukturnifondovi.hr**](http://www.strukturnifondovi.hr)

**FOND: Europski fond za regionalni razvoj**

**PRIORITETNA OS: 2**

**SPECIFIČNI CILJ: 2c1**

**NAZIV POZIVA: Razvoj e-usluga**

**REFERENTNI BROJ POZIVA: KK.02.2.1.01**

**TIP NATJEČAJA:** Ograničeni postupak dodjele bespovratnih sredstava

**MODALITET:** Trajni modalitet Poziva

**NADLEŽNO TIJELO:** Ministarstvo regionalnoga razvoja i fondova Europske unije

**ROK ZA PODNOŠENJE PP:** 31. srpnja 2018. godine

**ROK ZA ODGOVOR NA PITANJE:** 7 kalendarskih dana

U skladu sa Zajedničkim nacionalnim pravilima (ZNP), nadležno tijelo dužno je odgovarati na pitanja potencijalnih prijavitelja do roka navedenog u tablici, osim kada rokovi definirani Uputama za prijavitelje (UzP) uvjetuju davanje odgovora u kraćem vremenskom razdoblju (npr. UzP navodi rok za objavu odgovora 7 kalendarskih dana (KD) od postavljenog pitanja iako ZNP predviđa duži rok u kojem se odgovara na postavljena pitanja), tada prioritet ima rok iz UzP-a.

Objavljeni odgovori dopunjuju i detaljnije pojašnjavaju dokumentaciju Poziva na dostavu projektnih prijedloga (PDP). Odgovor na pojedino pitanje mora biti eksplicitan, ali u svojoj cjelini ili djelomično smije sadržavati jasne i nedvosmislene reference na odgovor uz neko drugo pitanje.

U interesu jednakog postupanja, nadležno tijelo ne može dati prethodno mišljenje u svezi s prihvatljivošću prijavitelja/partnera, projekta ili određenih aktivnosti i troškova te ne može zamijeniti niti prejudicirati ishod pojedinih faza postupka dodjele kako su opisane u UzP-u. Slijedom navedenog, nadležno tijelo nije u mogućnosti odgovarati na pitanja koja zahtijevaju ocjenu prihvatljivosti konkretnog projekta, konkretnog prijavitelja/partnera, konkretnih aktivnosti, konkretnih troškova i slično. U slučaju takvih pitanja, odgovor nadležnog tijela će upućivati na relevantni dio dokumentacije PDP-a.

|  |  |  |
| --- | --- | --- |
| **PITANJA** | | **ODGOVORI** |
| **25.7.2016.** | |  |
| 1.  U točki 2.9. Uputa vezano uz prihvatljivost izdataka navedeno je da troškovi moraju nastati za vrijeme trajanja (razdoblja) provedbe projekta, odnosno od početka obavljanja aktivnosti projekta, što ne može biti prije 1. siječnja 2015. godine. Kao prihvatljivo razdoblje provedbe projekta bilo je govora da se početak obavljanja aktivnosti projekta prihvaćaju one nastale iza 1. siječanj 2014. godine. Kako smo prve aktivnosti vezane uz provedbu projekta započeli tijekom 2014. godine, znači li to da navedene aktivnosti neće moći biti refundirane po potpisivanju ugovora o dodjeli bespovratnih sredstava? | | Sukladno odredbama iz točke 5.1. Uputa za prijavitelje  *Pod razdobljem provedbe projekta podrazumijeva se datum početka i predviđenog završetka projekta. Razdoblje provedbe projekta je od početka obavljanja aktivnosti projekta, a najranije počevši od* ***1. siječnja 2014. godine*** *do završetka obavljanja predmetnih aktivnosti, do najviše 36 mjeseci od dana sklapanja ugovora o dodjeli bespovratnih sredstava, a najkasnije do 31. prosinca 2023. godine, ovisno koje razdoblje je kraće.*  Nastavno na razdoblje provedbe projekta u točki 5.1. Uputa definirano je da  *Razdoblje prihvatljivosti izdataka uključuje razdoblje provedbe projekta i najviše 6 mjeseci od završetka razdoblja provedbe projekta. Izdatak od strane Korisnika mora nastati u razdoblju provedbe projekta, izuzev troškova vezanih uz reviziju projekta, plaća te trošak PDV-a za koji korisnik nema pravo ostvariti odbitak koji mogu nastati i nakon razdoblja provedbe, te biti plaćen do isteka razdoblja prihvatljivosti izdataka, odnosno do odobrenja Završnog izvještaja, ovisno koji događaj prije nastane.*  U točki 2.9. Uputa dogodila se **pogreška** u tipkanju te se navod ispravlja i glasi:  **Navod:**   * *troškovi moraju nastati za vrijeme trajanja (razdoblja) provedbe projekta, odnosno od početka obavljanja aktivnosti projekta, što ne može biti prije 1. siječnja 2015. godine, do završetka obavljanja predmetnih aktivnosti, što ne može biti nakon 31. prosinca 2023. godine;*   **ispravlja se i glasi:**   * *troškovi moraju nastati za vrijeme trajanja (razdoblja) provedbe projekta, odnosno od početka obavljanja aktivnosti projekta, što ne može biti prije 1. siječnja 2014. godine, do završetka obavljanja predmetnih aktivnosti, što ne može biti nakon 31. prosinca 2023. godine;*   Ispravak navoda bit će službeno evidentiran u *Ispravku dokumentacije Poziva na dostavu projektnih prijedloga (Corrigendum)* krajem mjeseca kolovoza. |
| 2.  Prilikom pripreme projektne prijave, čiji je sastavni dio izrada proračuna projekta, jedna od stavki je svakako trošak spajanje u CDU, odnosno korištenje usluge storage-a. Molimo informaciju hoće li usluga za središnja tijela državne uprave biti besplatna? Ukoliko neće, hoće li i kada cjenik usluga APIS-a biti objavljen, odnosno dostavljen nositeljima projekta kako bi trošak mogli uvrstiti u proračun projektne prijave? | | Korištenje usluge storage-a neće biti besplatno za središnja tijela državne uprave. U trenutku pripreme ovog Poziva cjenik usluga APIS-a nije bio dostupan. |
| 3.  Kada je riječ o nabavi informatičke korisničke opreme, budući da su središnja tijela državne uprave prema Okvirnom sporazumu obvezna nabavljati opremu preko Državnog ureda za središnju javnu nabavu, odnosi li se ta odredba i na nabavu opreme vezane uz ovaj Poziv ili smo slobodni raspisati javni natječaj za nabavu adekvatne informatičke korisničke opreme predviđene projektom? | | Sukladno odredbama iz točke 5.2. Uputa za prijavitelje  Kod podnošenja projektnih prijedloga i tijekom provedbe projekata, korisnici se moraju pridržavati postupka javne nabave za subjekte koji su obveznici Zakona o javnoj nabavi (NN 90/11, 83/13, 143/13, 13/14). Svi postupci nabave provedeni u okviru prijavljenog projekta, a prije datuma stupanja na snagu Ugovora o dodjeli bespovratnih sredstava također moraju biti provedeni u skladu s načelima i pravilima propisanima Zakonom o javnoj nabavi kako bi se mogli smatrati prihvatljivima.  Središnja tijela državne uprave upućujemo da o specifičnostima informatičke korisničke opreme koja je predmet nabave obavijeste Državni ured za središnju javnu nabavu te traže suglasnost za samostalno provođenje javne nabave u okviru projektnih aktivnosti. |
| **28.7.2016.** | |  |
| 4.  U UzP na str.17 navodi se:   * troškovi osoblja kao dio troškova provedbe projekta te troškovi upravljanja projektom ukupno do najviše 15% od ukupnog iznosa prihvatljivih troškova projekta (u slučaju da troškovi osoblja prelaze dozvoljeni limit od 15%, iznos bespovratnih sredstava za taj trošak iz ovog Poziva dodijelit će se sukladno propisanom limitu): * troškovi za plaće osoblja za upravljanje projektom zaposlenih kod Prijavitelja, i ako je primjenjivo, kod Partnera,   Molimo pojašnjenje da li se troškovi osoblja za provedbu i upravljanje projektom odnose na trenutno zaposlene i novozaposlene osobe koje će sudjelovati u provedbi i upravljanju projektom kod Prijavitelja i partnera i da li se limit od 15% odnosi na ukupan trošak trenutno i novozaposlenih na provedbi i upravljanju projektom. | | Sukladno odredbama iz točke 2.9. Uputa za prijavitelje, prihvatljivim izdacima smatraju se i troškovi osoblja kao dio troškova provedbe projekta te troškovi upravljanja projektom ukupno do najviše 15% od ukupnog iznosa prihvatljivih troškova.  Ograničenje od 15% ukupnog iznosa prihvatljivih troškova odnosi se na troškove za plaće osoblja za upravljanje projektom zaposlenih kod Prijavitelja, i ako je primjenjivo, kod Partnera te na troškove upravljanja projektom (savjetodavne usluge vanjskih stručnjaka za upravljanje projektom, priprema i provođenje javne nabave, izrada projektne prijave, tehničkih specifikacija i sl.).  Prijavitelj mora u Prijavnom obrascu A navesti vlastite operativne, odnosno tehničke i upravljačke kapacitete za provođenje projekta. Potrebno je navesti informacije o stručnosti prijavitelja u području iz kojeg prijavljuje projekt, u vidu profesionalnih kvalifikacija. Potrebno je navesti iskustvo prijavitelja u upravljanju projektima vrijednosti slične prijavljenom projektu. Potrebno je objasniti na koji će način Prijavitelj osigurati dostatne upravljačke resurse za koordiniranje i upravljanje projektom za vrijeme trajanja provedbe. U skladu s navedenim nakon početka provedbe projekta nova zapošljavanja nisu prihvatljiv trošak u okviru ovog Poziva. Izuzetak od navedenog predstavlja zapošljavanje u svrhu zamjene osobe koja je prethodno radila na projektu. |
| 5.  Kod kriterija bodovanja 4.1.3. Operacija demonstrira razinu zrelosti (dostupnost javnih usluga na Internetu) budućih e-usluga, ukoliko projektni prijedlog sadrži uvođenje više različitih e-usluga čiji je raspon razine zrelosti od 3-5, molimo pojašnjenje kako ćete ocjenjivati takav projektni prijedlog, odnosno koliko bodova možemo očekivati da će projektni prijedlog postići po toj točki? | | Ukoliko projektni prijedlog bude obuhvaćao uvođenje više e-usluga različitog stupnja zrelosti, konačna ocjena u točki 4.1.3. kriterija bodovanja formirat će se na način da se izračuna prosječna ocjena u ovisnosti o rasponu razine zrelosti pojedine e-usluge. |
| **17.8.2016.** | |  |
| 6.  Molimo potvrdu razumijevanja točke 2.9. Uputa za prijavitelje – prihvatljivi izdaci koji navodi sljedeće:  „troškovi osoblja kao dio troškova provedbe projekta te troškovi upravljanja projektom ukupno do najviše 15% od ukupnog iznosa prihvatljivih troškova projekta (u slučaju da troškovi osoblja prelaze dozvoljeni limit od 15%, iznos bespovratnih sredstava za taj trošak iz ovog Poziva dodijelit će se sukladno propisanom limitu“,  odnosno da se ograničenje od 15% od ukupnog iznosa prihvatljivih troškova projekta odnosi na ukupni zbroj iznosa troškova osoblja i iznosa troškova upravljanja projektom, pri čemu unutar tog zbroja, nije ograničen udio troškova osoblja niti udio troškova upravljanja projektom.  Navod u zagradi odnosi se na činjenicu da ukoliko korisnik ugovori vanjsku podršku za Upravljanje projektom, udio plaća koji se može potraživati u zbroju s iznosom ugovorenog upravljanja projektom ne smije premašivati 15% od ukupnog iznosa prihvatljivih troškova projekta. Odnosno ukoliko se ne ugovori vanjska podrška za Upravljanje projektom maksimalni iznos troškova osoblja koji se može potraživati iz projekta ne smije premašivati 15% od ukupnog iznosa prihvatljivih troškova projekta.  Također, molimo potvrdu razumijevanja „troškova osoblja“ odnosi li se naprijed navedeni trošak samo na troškove plaća sukladno izračunu definiranom u predmetnoj točci 2.9 Poziva, ili i na pripadajuće troškove prijevoza koji se isplaćuje zaposlenicima. | | Sukladno odredbama iz točke 2.9. Uputa za prijavitelje, prihvatljivim izdacima smatraju se i troškovi osoblja kao dio troškova provedbe projekta te troškovi upravljanja projektom ukupno do najviše 15% od ukupnog iznosa prihvatljivih troškova*.*  Ograničenje od 15% ukupnog iznosa prihvatljivih troškova odnosi se na troškove za plaće osoblja za upravljanje projektom zaposlenih kod Prijavitelja, i ako je primjenjivo, kod Partnera te na troškove upravljanja projektom (savjetodavne usluge vanjskih stručnjaka za upravljanje projektom, priprema i provođenje javne nabave, izrada projektne prijave, tehničkih specifikacija i sl.) bez ograničenja udjela pojedinog troška u ukupnom iznosu ograničenja od 15% za obje navedene skupine troškova.  Trošak plaće odnosi se na bruto 2 trošak plaće i izračunava se primjenom pojednostavljene metode financiranja opisane u točki 2.9. Uputa za prijavitelje.  Trošak prijevoza nije prihvatljiv trošak u okviru ovog Poziva. |
| **29.8.2016.** | |  |
| 7.  Na koji način ćemo unositi u MIS-u troškove nastale prije potpisivanja ugovora jer nas MIS traži da unesemo odmah i trajanje projekta, a to je 36 mjeseci te program sam izračuna kraj projekta. Što bi značilo da ako unesemo trošak nastao u 2014. godini, tada  projekt završava u 2017. godini, međutim  to nije  točno jer projekt završava tek nakon 36 mjeseci od potpisivanja ugovora. | | Trajanje provedbe projekta u MIS se unosi na način da je početak provedbe projekta mjesec u kojemu je nastala prva nepovratna obveza kojom se naručuju dobra ili usluge (primjerice ugovor, račun i sl.), uzevši u obzir da provedba projekta može započeti najranije od 1. siječnja 2014. godine, a završiti najkasnije 36 mjeseci od potpisivanja ugovora o dodjeli bespovratnih sredstava.  Prema tome, ukoliko je projekt počeo prije samog potpisivanja ugovora, razdoblje provedbe projekta obuhvaća i razdoblje prije potpisa ugovora (xy mjeseci) i razdoblje nakon potpisa ugovora (maksimalno 36 mjeseci). U tom slučaju, u grafičkom prikazu bit će prikazano da projekt traje xy + maksimalno 36 mjeseci i svi troškovi nastali u tom razdoblju smatraju se prihvatljivima.    Sve gore navedeno definirano je i u Uputama za prijavitelje, točka 5.1.:  *„Pod razdobljem provedbe projekta podrazumijeva se datum početka i predviđenog završetka projekta.*  *Početak provedbe projekta odnosi se na početak obavljanja aktivnosti projekta, odnosno označava prvu preuzetu obvezu kojom se naručuju dobra ili usluge ili druga obveza na temelju koje je ulaganje nepovratno, ovisno o tome što je od navedenog nastupilo prije, a najranije od 1. siječnja 2014. godine.*  *Razdoblje provedbe projekta je od početka obavljanja aktivnosti projekta, a najranije počevši od 1. siječnja 2014. godine do završetka obavljanja predmetnih aktivnosti, do najviše 36 mjeseci od dana sklapanja ugovora o dodjeli bespovratnih sredstava, a najkasnije do 31. prosinca 2023. godine, ovisno koje razdoblje je kraće.*  *Razdoblje prihvatljivosti izdataka uključuje razdoblje provedbe projekta i najviše 6 mjeseci*  *od završetka razdoblja provedbe projekta. Izdatak od strane Korisnika mora nastati u razdoblju provedbe projekta, izuzev troškova vezanih uz reviziju projekta, plaća te trošak PDV-a za koji korisnik nema pravo ostvariti odbitak koji mogu nastati i nakon razdoblja provedbe, te biti plaćen do isteka razdoblja prihvatljivosti izdataka, odnosno do odobrenja Završnog izvještaja, ovisno koji događaj prije nastane.“* |
| **28.9.2016.** | |  |
| 8.  Molimo pojašnjenje točke 1.4.1. Intenzitet dodjele bespovratnih sredstava Uputa za prijavitelje u kojoj se navodi sljedeće:  Projekt prijavitelja se može financirati u iznosu do 100% prihvatljivih izdataka, **do maksimalnog iznosa utvrđenog u točki 1.4. Uputa.** | | Putem ovog Poziva projekt prijavitelja se može financirati u iznosu do 100% prihvatljivih izdataka, a do maksimalnog iznosa koji je naveden u Akcijskom planu Strategije e-Hrvatska 2020 za razdoblje do 2017. godine.  Prijavom projektnog prijedloga na ovaj Poziv Prijavitelj podnosi prijavu za dodjelu bespovratnih sredstava za financiranje prihvatljivih izdataka projekta, pri čemu bespovratna sredstva predstavljaju zbroj bespovratnih sredstava koji se isplaćuju iz Europskih strukturnih i investicijskih fondova (ESIF) i sredstava koja se isplaćuju iz državnog proračuna kao nacionalno sufinanciranje.  U okviru predmetnog Poziva bespovratna sredstva iz ESIF-a se planiraju i isplaćuju iz državnog proračuna s izvora 563 sa stopom sufinanciranja od 85% (Europski fond za regionalni razvoj - EFRR), a sredstava nacionalnog sufinanciranja se planiraju i isplaćuju iz državnog proračuna s izvora 12 sa stopom sufinanciranja od 15% (Sredstva učešća za pomoći). |
| **29.11.2016.** | |  |
| 9.  U točki 2.9. Opći zahtjevi koji se odnose na prihvatljivost izdataka za provedbu projekta UzP-a kao kategoriju izdataka koji se smatra prihvatljivima se navodi:   * Izdaci povezani s razvojem/uspostavom/nadogradnjom IT sustava za pružanje e-usluga uključujući poslovnu analizu, razvoj, testiranje, integraciju sustava, upravljanje bazama podataka, provedbu i obuku, kao i praćenje i evaluaciju uspostave informacijskog sustava;   Molimo pojašnjenje da li je usluga održavanja sustava u jamstvenom roku prihvatljiv trošak u okvir ovog Poziva. | | Korisnik putem javne nabave, a u skladu sa Zakonom o javnoj nabavi (Narodne novine, broj 90/11, 83/13, 143/13, 13/14) s gospodarskim subjektom koji na tržištu nudi izvođenje radova i/ili posla, isporuku robe ili pružanje usluga sklapa ugovor o javnoj nabavi radi nabave robe, radova ili usluga. Uvjeti vezano za jamstveni rok definiraju se u dokumentaciji za nadmetanje za nabavu robe, radova ili usluga.  Trošak održavanja sustava može biti uračunat u cijenu same opreme koja se nabavlja ukoliko se na taj način propišu tehničke specifikacije u dokumentaciji za nadmetanje. U tom slučaju sama usluga održavanja opreme (ili primjerice instalacije opreme), neće biti posebno iskazana u samom troškovniku, već će cijena ponuđene opreme biti izračunata na način da obuhvaća i navedenu uslugu. S obzirom na to da je usluga održavanja sustava standardna praksa takav trošak se smatra prihvatljivim.  Skrećemo također pažnju kako održavanje sustava i uklanjanje nedostataka nisu ista stvar. Ukoliko se pitanje odnosi na trošak uklanjanja nedostataka u jamstvenom roku, u tom slučaju isti nije prihvatljiv, iz razloga što je za Korisnika tada usluga otklanjanja nedostataka besplatna te ne može biti prihvatljiv trošak. |
| 10.  Kada će biti dostupan katalog usluga CDU-a? | | U ovom trenutku je u tijeku priprema Poziva za podnošenje projektnog prijedloga za dodjelu bespovratnih sredstava pod nazivom Uspostava Centra dijeljenih usluga, a čije se objavljivanje očekuje u I kvartalu 2017. godine. Slijedom navedenog očekuje se da da će katalog usluga CDU-a biti dostupan tijekom 2017. godine. |
| **9.12.2016.** | |  |
| 11.  Molimo pojašnjenje sljedeće situacije:  Ministarstvo X priprema te u svojstvu korisnika planira provoditi projekt u okviru Poziva na dostavu projektnih prijedloga za dodjelu bespovratnih sredstava pod nazivom *Razvoj e-usluga.* Predmetni Poziv objavljen je u okviru Operativnog programa „Konkurentnost i kohezija“ (OPKK), a sufinancira se iz Europskog fonda za regionalni razvoj (EFRR). Istovremeno, Ministarstvo X obavlja funkciju Posredničkog tijela razine 1 (PT1) u sustavu upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda (SUK), a unutar Operativnog programa „Učinkoviti ljudski potencijali“ (OPULJP).  Slijedom navedenog, može li osoba koja je u Ministarstvu X zaposlena na poslovima PT1 OPULJP-a istovremeno biti i imenovana voditeljem projekta u okviru predmetnog Poziva iz OPKK, a sufinanciranom iz EFRR-a (troškovi plaće ove osobe u tom se slučaju ne bi iskazivali u proračunu projekta kao prihvatljiv trošak)? | | Osoba koja je u Ministarstvu X zaposlena na poslovima PT1 OPULJP-a ne može istovremeno biti i imenovana voditeljem projekta u okviru predmetnog Poziva iz OPKK, a sufinanciranom iz EFRR-a.  Unutar tijela SUK-a moraju se jasno razdvojiti funkcije Posredničkih tijela i korisnika. Dakle, ako ta osoba radi na poslovima PT1 unutar tijela SUK-a ona ne smije obavljati bilo koje funkcije vezano za pripremu i provedbu projekata u okviru Europskih strukturnih i investicijskih fondova (ESIF). |
| **15.12.2016.** | |  |
| 12.  Mogu li troškovi plaća korisnika i/ili partnera predstavljati sredstva za sufinanciranje projekata u iznosu od minimalno 15% ukupnih prihvatljivih izdataka? | | U točki 2.9. Opći zahtjevi koji se odnose na prihvatljivost izdataka za provedbu projekta UzP-a kao kategoriju izdataka koji se smatra prihvatljivima se navodi:   * troškovi osoblja kao dio troškova provedbe projekta te troškovi upravljanja projektom ukupno do najviše 15% od ukupnog iznosa prihvatljivih troškova projekta (u slučaju da troškovi osoblja prelaze dozvoljeni limit od 15%, iznos bespovratnih sredstava za taj trošak iz ovog Poziva dodijelit će se sukladno propisanom limitu);   Slijedom navedenog, troškovi plaća korisnika i/ili partnera mogu predstavljati sredstva za sufinanciranje projekata. |
| **15.12.2016.** | |  |
| 13.  Molimo pojašnjenje sljedeće situacije:  Korisnik i partner u okviru Poziva na dostavu projektnih prijedloga za dodjelu bespovratnih sredstava pod nazivom *Razvoj e-usluga* su izvanproračunski korisnici državnog proračuna.  Slijedom navedenog, molimo vas uputu o mogućnostima planiranja i plaćanja sredstava u okviru predmetnog Poziva tj. kako prikazati plaće stručnjaka koji su zaposleni kod partnera te sudjeluju u projektnim aktivnostima, a kako bi one bile dio nacionalnog sufinanciranja projekta? | | U slučaju da su korisnik i/ili partner izvanproračunski korisnici državnog proračuna, sektorski nadležno tijelo (Ministarstvo uprave) u okviru Operativnog programa „Konkurentnost i kohezija“ planira i plaća korisniku izvor financiranja u državnom proračunu 563 (Europski fond za regionalni razvoj – EFRR), a korisnik i/ili partner osiguravaju nacionalno sufinanciranje u okviru svojih financijskih planova. |
| 14.  Molimo pojašnjenje Obrasca 2. Izjava Prijavitelja vezano za osiguravanje sredstava za financiranje od strane izvanproračunskih korisnika državnog proračuna tj. smatramo da isti nije primjenjiv na izvanproračunske korisnike državnog proračuna. | | Obrazac 2. Izjava Prijavitelja navodi sljedeće:  **pod materijalnom i kaznenom odgovornošću izjavljujem:**  - da imam osigurana sredstva za financiranje dijela/cjelokupne (zaokružiti) razlike između ukupnih prihvatljivih troškova i iznosa bespovratnih sredstava (potpora) potencijalno dobivenih u sklopu ovog Poziva te dijela/ukupnosti (zaokružiti) neprihvatljivih troškova. Navedena sredstva osigurana su na sljedeći način: (navesti: vlastita sredstva, zajam ili jamstvo poslovne banke ili javnog tijela uz uvjet da se primjenjuju tržišni uvjeti ili nešto treće)   * *navesti referencu na izvor u kojem su sredstava već osigurana/raspoloživa npr.: osigurana u proračunu\_\_\_\_\_\_\_\_\_\_\_\_ (upisati kojem) za \_\_\_\_\_\_\_\_\_\_ (godina) na stavci \_\_\_\_\_\_\_\_\_\_\_\_\_\_\_\_\_\_\_ (naznaka odgovarajuće stavke)*   Slijedom navedenog UT smatra da je isti primjenjiv na različite korisnike/partnere odnosno ostavlja mogućnost planiranja sufinanciranja iz različitih izvora. |
| **12.1.2017.** | |  |
| 15.  Ministarstvo kulture kao jedan od elementa projekta e-kultura, 2014. godine uspostavio je sustav agregacije, te su daljnje aktivnosti projekta evaluacija i promocija sustava agregacije. Evaluacija i promocija bi se realizirale u partnerstvu sa Europeanom – europskom digitalnom knjižnicom.  U Uputi za prijavitelje stoji:  2.2 PRIHVATLJIVOST PARTNERA I FORMIRANJE PARTNERSTVA  Prijavitelj može prijaviti i provoditi projekt samostalno ili u partnerstvu. Kako bi se ispunili uvjeti prihvatljivosti, partner mora biti naveden u Akcijskom planu Strategije e-Hrvatska 2020 za razdoblje do 2017. godine kao sunositelj aktivnosti i registriran za rad/djelovanje u Republici Hrvatskoj.  Kako je od izuzetne važnosti da Europeana bude partner na projektu jer je jedina institucija koja može napraviti evaluaciju nacionalnog agregatora da li je moguće izuzeće od gore navedenog uvjeta?  Također da li je moguće potpisati Partnerske sporazume sa svim institucijama navedenim u Akcijskom planu i započeti rad na zajedničkim aktivnostima iz sporazuma prije predavanja natječajne dokumentacije? | | Prihvatljivost partnera definirana je u točki 2.2. Uputa za prijavitelje.  *Prijavitelj može prijaviti i provoditi projekt samostalno ili u partnerstvu. Kako bi se ispunili uvjeti prihvatljivosti, partner mora biti:*  *- naveden u Akcijskom planu Strategije e-Hrvatska 2020 za razdoblje do 2017. godine kao sunositelj aktivnosti;*  *- registriran za rad/djelovanje u Republici Hrvatskoj.*  Navedene uvjete prihvatljivosti partnera nije moguće mijenjati.  Razdoblje provedbe projekta definirano je u točki 5.1. Uputa za prijavitelje.  *Pod razdobljem provedbe projekta podrazumijeva se datum početka i predviđenog završetka projekta. Razdoblje provedbe projekta je od početka obavljanja aktivnosti projekta, a najranije počevši od 1. siječnja 2014. godine do završetka obavljanja predmetnih aktivnosti, do najviše 36 mjeseci od dana sklapanja ugovora o dodjeli bespovratnih sredstava, a najkasnije do 31. prosinca 2023. godine, ovisno koje razdoblje je kraće.*  S partnerom, koji ispunjava uvjete prihvatljivosti navedene u točki 2.2. Uputa za prijavitelje, moguće je potpisati Sporazum o partnerstvu i prije predaje projektnog prijedloga. |
| **3.4.2017.** | |  |
| 16.  Sukladno kriteriju prihvatljivosti projekata točka 3., projekt treba pripadati prioritetnom području razvoja e-usluga u RH za financiranje iz EFRR-a, identificiranom u poglavlju 10. Strategije e-Hrvatska 2020 i treba se nalaziti u Akcijskom planu Strategije e-Hrvatska 2020, što se utvrđuje provjerom dostavljenog Prijavnog obrasca A – Obrazac 1. Uputa.  U tom smislu da li proračun u okviru dostavljenog Prijavnog obrasca A – Obrazac 1. treba biti usklađen s proračunom navedenom u Akcijskom planu Strategije e-Hrvatska 2020, a time i usvojenim proračunom za 2017. godinu i projekcijama za 2018. i 2019. godinu podnositelja projektnog prijedloga? | | NAPOMENA: Slijedom održanih konzultacija s Ministarstvom uprave i Ministarstvom financija odgovor pod rednim broj 16. je izmijenjen te on sada glasi:  Bespovratna sredstva mogu se po pojedinom prijavitelju dodijeliti u skladu sa iznosima alociranim iz EFRR-a po pojedinom projektu u Akcijskom planu Strategije e-Hrvatska 2020. Iznosi po pojedinom projektu, navedeni u Akcijskom planu, predstavljaju 85% ukupnih prihvatljivih izdataka te Korisnici moraju osigurati minimalno 15% sufinanciranja. Korisnici snose i sve neprihvatljive izdatke neovisno po kojoj osnovi je utvrđena neprihvatljivost.  Iznos traženih bespovratnih sredstava mora biti u okviru propisanog najmanjeg i najvećeg iznosa bespovratnih sredstava za financiranje prihvatljivih izdataka (točka 1.4. Uputa), što se utvrđuje provjerom dostavljenog Prijavnog obrasca A – Obrazac 1.  Proračun projekta mora biti jasno opisan i logički povezan s projektnim elementima, te jasno mora biti definiran vremenski period za dostizanje planiranih neposrednih rezultata, što se utvrđuje provjerom dostavljenog Prijavnog obrasca A – Obrazac 1. Također, izvori financiranja moraju biti jasno identificirani, te mora biti jasno opisano na koji način će se osigurati održivost rezultata i ishoda 5 godina nakon završetka provedbe projekta, što se utvrđuje provjerom dostavljenog Prijavnog obrasca A – Obrazac 1. i Izjave Prijavitelja – Obrazac 2. |
| 17.  Dio projekta čini sustav (razvoj jedne e-usluge) čija izrada je počela nakon 1.1.2014, a prva faza je puštena prema testnim korisnicima, prije mogućnosti smještaja u Centru dijeljenih usluga zbog čega je sustav postavljen na privremenu lokaciju.  Jesu li opravdani troškovi koji će nastati zbog prebacivanja sustava iz postojeće lokacije u Centar dijeljenih usluga?  Jesu li opravdani inicijalni troškovi postavljanja okoline za razvijeni sustav (instalacija i konfiguracija operacijskog sustava, mrežnih i sigurnosnih postavki, i slično) te održavanje razvijenog sustava na privremenoj lokaciji? | | Troškovi koji će nastati zbog prebacivanja sustava iz postojeće lokacije u Centar dijeljenih usluga nisu prihvatljiv trošak u okviru ovog Poziva.  Troškovi koji će nastati zbog postavljanja okoline za razvijeni sustav (instalacija i konfiguracija operacijskog sustava, mrežnih i sigurnosnih postavki, i slično) prihvatljiv su trošak u okviru ovog Poziva.  Vezano za troškove održavanja razvijenog sustava na privremenoj lokaciji vidi odgovor pod rednim brojem 9. |
| 18.  U slučaju da državni službenik radi na projektu 100% svog vremena, da li je moguće njegovu cijelu plaću prikazati kao „*in kind*“ sufinanciranje projekta (dijela od 15% nacionalnog sufinanciranja)? | | Vidi odgovor pod rednim brojem 12. |
| OBJAVA SVIH PITANJA/ODGOVORA IZ VERZIJE: **12** | | |
| RB | DATUM ZAPRIMANJA PITANJA:  **12.10.2017.** | DATUM ODGOVORA NA PITANJE:  **18.10.2017.** |
| 19. | Ako je u Akcijskom planu uz Strategiju e-Hrvatska 2020 navedena određena vrijednost planiranog projekta, može li se prijaviti taj projekt sa ukupnom vrijednošću koja premašuje taj iznos?  Odnosno je li taj iznos fiksan te korisnik mora sve troškove projekta (uključujući trošak elemenata: „Upravljanje projektom“ i „Promidžba i vidljivost“) staviti unutar iznosa iz Akcijskog plana? | U skladu s točkom 1.4. Uputa, bespovratna sredstva mogu se po pojedinom prijavitelju dodijeliti u skladu s iznosima predviđenim u Akcijskom planu Strategije e-Hrvatska 2020, odnosno, svi troškovi projektnog prijedloga moraju biti unutar raspona predviđenog Akcijskim planom.  U slučaju kada je iznos ukupnih prihvatljivih izdataka projekta veći od maksimalnog iznosa bespovratnih sredstava dozvoljenog u skladu s točkom 1.4. Uputa, Prijavitelj (Korisnik) je dužan iz vlastitih i/ili drugih izvora osigurati sredstva za financiranje razlike između iznosa ukupnih prihvatljivih izdataka projekta te maksimalnog iznosa bespovratnih sredstava koji mogu biti dodijeljeni za financiranje prihvatljivih izdataka u okviru ovog Poziva, a što se utvrđuje provjerom dostavljene izjave prijavitelja – obrazac 2. Uputa.  Prijavitelj (Korisnik) je također dužan iz vlastitih sredstva ili vanjskim financiranjem (svime što ne predstavlja sredstva iz ESI fondova), osigurati financiranje ukupnih neprihvatljivih izdataka unutar projektnog prijedloga. |
| OBJAVA SVIH PITANJA/ODGOVORA IZ VERZIJE: **13** | | |
| RB | DATUM ZAPRIMANJA PITANJA:  **25.10.2017.** | DATUM ODGOVORA NA PITANJE:  **08.11.2017.** |
| 20. | Molimo sljedeća pojašnjenja vezano za Prilog 10. Postupci nabave za osobe koje nisu obveznici zakona o javnoj nabavi, odnosno, vezano za točku 4. Priloga – sklapanje ugovor o nabavi na temelju jedne ponude (jednog ponuditelja):   1. Rok za dostavu ponude je propisan točkom 9.1. i ne smije biti kraći od 10 dana. Budući da se radi o jednom mogućem ponuditelju, je li moguće i prije 10-og dana potpisati ugovor s odabranim gospodarskim subjektom? 2. Je li propisan rok za dostavu informativne ponude kod analize tržišta (točka 4.2.)? 3. Je li potrebno raditi zapisnik o pregledu i ocjeni ponude? 4. Je li potrebno slati Odluku o odabiru? | 1. Prilog 10. ne propisuje rok mirovanja. Ugovor s odabranim gospodarskim subjektom moguće je sklopiti i ranije ukoliko potpisivanje ugovora ne bi dovelo do kršenja načela (točka 2. Priloga 10.). koja moraju primjenjivati pravne osobe i obrtnici koji provode projekte koji se sufinanciraju iz ESI fondova, a prilikom nabavljanja radova, roba i usluga. 2. Prilog 10. ne propisuje rok za dostavu informativnih ponuda. Međutim, prilikom definiranja roka potrebno je voditi računa o načelima (točka 2. Priloga 10.) te je nužno osigurati primjeren rok za dostavu ponuda. 3. Prilog 10. točka 12. propisuje sljedeće "NOJN otvara i ocjenjuje dostavljene ponude, o čemu se sastavlja zapisnik." Dakle, da potrebno je raditi zapisnik sukladno odredbama Priloga 10. 4. Prilog 10. točka 17. propisuje sljedeće "NOJN pisanim putem obavještava sve subjekte koji su dostavili ponudu o odabranom ponuditelju, prilažući presliku Odluke o odabiru te im šalje obrazloženu pisanu obavijest o odbijanju njihove ponude." Dakle, da potrebno je slati Odluku o odabiru sukladno odredbama Priloga 10. |
| OBJAVA SVIH PITANJA/ODGOVORA IZ VERZIJE: **14** | | |
| RB | DATUM ZAPRIMANJA PITANJA:  **27.11.2017.** | DATUM ODGOVORA NA PITANJE:  **04.12.2017.** |
| 21. | Smatra li se lokacijom projekta mjesto izvođenja aktivnosti ili se lokacijom projekta može smatrati i mjesto na koju će biti dostavljena oprema nabavljana u sklopu projekta? | Lokacijom projekta smatra se regija ili područje gdje je smještena/provedena aktivnost predmetnog projekta, a prema Provedbenoj uredbi Komisije (EU) br. 215/2014 od 7. ožujka 2014. godine. Prilikom navođenja lokacije potrebno je navesti šifru NUTS regije, što je moguće preciznije tj. što višu razinu NUTS šifre, po mogućnosti NUTS 3 razinu. Slijedom navedenoga, a u skladu s točkom 2.7 Prihvatljive aktivnosti Uputa za prijavitelje, lokacijom projekta može se smatrati mjesto na koje će biti dostavljena oprema nabavljena kroz projekt. |
| RB | DATUM ZAPRIMANJA PITANJA:  **28.11.2017.** | DATUM ODGOVORA NA PITANJE:  **04.12.2017.** |
| 22. | Je li projekt prihvatljiv kroz ovaj Poziv ako su prijavitelji tijela državne uprave, a jedna od aktivnosti (u jednom dijelu) potencijalno može generirati profit prijaviteljima projekta? | U okviru predmetnog Poziva prihvatljivi su projekti koji kumulativno zadovoljavaju uvjete navedene u točki 2.6 Prihvatljivosti projekta Uputa za prijavitelje.  Nadalje, skrećemo pažnju na točku 1.5 Obveze koje se odnose na državne potpore / potpore male vrijednosti Uputa za prijavitelje, gdje se navodi da će projekti koji su financirani u okviru ovog Poziva pružati usluge koje počivaju na principu solidarnosti i jednakoj dostupnosti svima. Također, dodatnom investicijom samo se poboljšava usluga koja je svima dostupna te se ne stvara prednost u smislu tržišnog natjecanja. |
| RB | DATUM ZAPRIMANJA PITANJA:  **7.5.2018.** | DATUM ODGOVORA NA PITANJE:  **14.5.2018.** |
| 23. | Prijavitelj trenutno ne zapošljava dovoljan broj osoblja kako za vrijeme trajanja provedbe projekta, tako i po njegovom završetku. Za uspješnu provedbu projekata, ali i osiguranje njegove održivosti, Prijavitelju je potreban dodatan kapacitet i to ne samo kroz osiguranje vanjske stručne podrške (vanjske usluge), već i kroz direktno zapošljavanje odgovarajućeg profila djelatnika na projektnim aktivnostima.  Molimo pojašnjenje jesu li zapošljavanje osoblja na projektu, za vrijeme trajanja projekta i povezani troškovi prihvatljivi u okviru ovog Poziva? | U točki 2.9. Opći zahtjevi koji se odnose na prihvatljivost izdataka za provedbu projekta UzP-a kao kategoriju izdataka koji se smatra prihvatljivima se navodi:  Troškovi osoblja zaposlenih kod Prijavitelja, i ako je primjenjivo Partnera, kao dio troškova provedbe projekta i troškova upravljanja projektom, ukupno do najviše 15% od ukupnog iznosa prihvatljivih troškova projekta.  Ograničenje od 15% ukupnog iznosa prihvatljivih troškova odnosi se na troškove za plaće osoblja za provedbu i upravljanje projektnih aktivnosti zaposlenih kod Prijavitelja, i ako je primjenjivo, kod Partnera te na troškove upravljanja projektom (savjetodavne usluge vanjskih stručnjaka za upravljanje projektom, priprema i provođenje javne nabave, izrada projektne prijave, tehničkih specifikacija i sl.).  Prijavitelj mora u Prijavnom obrascu A navesti vlastite operativne, odnosno tehničke i upravljačke kapacitete za provođenje projekta. Potrebno je navesti informacije o stručnosti prijavitelja u području iz kojeg prijavljuje projekt, u vidu profesionalnih kvalifikacija. Potrebno je navesti iskustvo prijavitelja u upravljanju projektima vrijednosti slične prijavljenom projektu. Potrebno je objasniti na koji će način Prijavitelj osigurati dostatne upravljačke resurse za koordiniranje i upravljanje projektom za vrijeme trajanja provedbe.  U skladu s navedenim nakon početka provedbe projekta nova zapošljavanja nisu prihvatljiv trošak u okviru ovog Poziva. Izuzetak od navedenog predstavlja zapošljavanje u svrhu zamjene osobe koja je prethodno radila na projektu |
| RB | DATUM ZAPRIMANJA PITANJA:  **18. 06. 2018.** | DATUM ODGOVORA NA PITANJE:  **20. 06. 2018.** |
| 24. | U okviru ograničenog tipa Poziva na dostavu projektnih prijedloga „Razvoj E – usluga“, molimo odgovore i pojašnjenja na sljedeća pitanja:    1. Prihvatljiv prijavitelj priprema projekt u kojemu se predviđa da VODITELJ PROJEKTA bude osoba koja nije zaposlenik prihvatljivog Prijavitelja nego je zaposlena u van-proračunskom korisniku (javnoj ustanovi je čiji osnivač županija).  Molimo uputu / pojašnjenje kako prikazati trošak plaće voditelja projekta, a uzimajući u obzir da je plaća te osobe financirana iz vlastitih sredstava javne ustanove i partnera prihvatljivog prijavitelja.  2. Molimo uputu / pojašnjenje može li se osoba inače zaposlena u van-proračunskom korisniku (javnoj ustanovi), a s obzirom na specifičnu ekspertizu koja je potrebna za upravljanje kompleksnim projektom, angažirati kao voditelj na projektu temeljem UGOVORA O DJELU, i na taj način takav trošak angažmana (ne plaće) prikazati kao prihvatljiv za (su)financiranje iz projekta. | Sukladno točki 2.9. Upute za prijavitelja (4. izmjena Poziva), **prihvatljivi su troškovi osoblja zaposlenih kod Prijavitelja i Partnera,** kao **dio troškova provedbe projekta i troškova upravljanja projektom,** ukupno do najviše 15% od ukupnog iznosa prihvatljivih troškova projekta.  Sukladno tome, prihvatljivi su troškovi plaća osoblja zaposlenih kod **Prijavitelja i Partnera** za **upravljanje projektom**. Troškovi za plaće se izračunavaju primjenom pojednostavljene metode financiranja, na način da se zadnji dokumentirani godišnji bruto iznos plaća djelatnika podijeli s 1720 sati.  Za djelatnika koji prethodne godine nije kod prijavitelja bio zaposlen svih 12 mjeseci, za izračun godišnjeg bruto iznosa plaće primjenjuju se na cijelu godinu dokumentirani podaci za mjesece u kojima je djelatnik radio kod prijavitelja/partnera. Za djelatnika koji prethodne godine nije bio zaposlen kod prijavitelja/partnera, godišnji bruto iznos plaće izračunava se na temelju dokumentiranih podataka o visini plaće predviđene za radno mjesto novog djelatnika.  **Za potrebe provjere prihvatljivosti plaća osoba zaposlenih kod prijavitelja, i ako je primjenjivo, kod partnera potrebno je PT2 dostaviti platne liste za 12 uzastopnih mjeseci koji prethode podnošenju projektnog prijedloga.** U projektnom proračunu trošak plaće potrebno je planirati na temelju projiciranih sati rada pojedinog člana projektnog tima, za potrebe provedbe projektnih aktivnosti.  Također, za potrebe upravljanja projektom prihvatljivi su i **troškovi vanjskih usluga za upravljanje projektom (savjetodavne usluge vanjskih stručnjaka za upravljanje projektom,** priprema i provođenje javne nabave, izrada projektne prijave, tehničkih specifikacija i sl.).  Pritom se ističe da je Korisnik/prijavitelj, kao obveznik Zakona o javnoj nabavi, dužan sve nabave usluga/roba za potrebe provedbe projektnih aktivnosti provesti u skladu s načelima i postupcima utvrđenima Zakonom o javnoj nabavi kako bi se isti tijekom provedbe projekta smatrali prihvatljivima. |
| RB | DATUM ZAPRIMANJA PITANJA:  **28. 06. 2018.** | DATUM ODGOVORA NA PITANJE:  **29. 06. 2018.** |
| 25. | U okviru ograničenog tipa Poziva na dostavu projektnih prijedloga „Razvoj E – usluga“, molimo pojašnjenje:    U točki 2.8. Uputa za prijavitelja stoji kako Projekt mora doprinijeti svakoj kategoriji mjera vezanih uz horizontalna načela (najmanje jedna dodatna aktivnost u svakoj kategoriji mjera). S druge strane, u točki 4.1.1.2. Uputa za prijavitelja, u tablici kriterija odabira i pitanja za ocjenjivanje, za kriterije 5. i 6. je definirano da minimalni broj bodova nije primjenjiv. Također, u tekstu nakon tablice stoji da Projektni prijedlog mora ostvariti minimalni broj bodova za kriterije 1.-4., ali ne i za kriterije 5. i 6.  Sukladno tome, molimo pojašnjenje je li dovoljno da se po kriterijima 5. i 6. ostvari 0 bodova kako se tumači iz točke 4.1.1.2. | Sukladno točki 2.8. Upute za prijavitelja (4. izmjena Poziva), Prijavitelji su obavezni pridržavati se zakonskih odredbi (navedenih u poglavlju 1.1.2. Uputa) koje predstavljaju  minimalne zahtjeve pri provedbi horizontalnih politika. Poštujući zakonske odredbe projekt je neutralan u pogledu horizontalnih politika, a pripadajući izdaci i aktivnosti neće se smatrati doprinosom horizontalnim politikama već ispunjenjem zakonske obaveze. Ukoliko projekt sadrži dodatne aktivnosti uz propisani minimum poštivanja zakonskih odredbi, tada projekt promiče horizontalne politike Europske unije.  Za kriterije 5. Promicanje jednakih mogućnosti i socijalne uključenosti i 6. Promicanje održivog razvoja i zaštite okoliša nije propisan minimalan broj bodova.  U skladu s navedenim ukoliko projektni prijedlog prema kriterijima 5. i 6. ostvari 0 bodova, može biti upućen u sljedeću fazu postupka dodjele bespovratnih sredstava. |